**PTE 24. Rókaűzők Váltófutóverseny**

**– sajtóanyag –**

**azonnali közlésre**

2018. a fordulat éve!

A VERSENY NEGYEDSZÁZADOS TÖRTÉNETÉBEN ELŐSZÖR ellenkező irányban halad majd a mezőny: Pécsről Kaposvárra futnak a rókaűző váltók, hogy a Mecseken és a Zselicen át teljesítsék a dupla maratoni (kb. 84,6 km-es) távot.

Idén, szeptember 29-én, Pécsen, a 48-as téren 9 órakor lesz a rajt a váltók első futója számára és Kaposváron, a Kossuth téren 16 óra 05 perckor rajtolnak az utolsó futók. A verseny eredményhirdetésére 17 órakor kerül sor a célban.

Ötven csapat vág neki a szakaszok teljesítésének, az alábbi útvonalon:

Pécs – Pécsi Tudományegyetem – Mecseki Erdészet – Orfű (kerékpárúton) – Abaliget – Hetvehely – Becsali – Zselici Erdészet – Tormás – Baranyaszentgyörgy – Gödre – Szentbalázs – Sántos – Kaposvár.

Az útvonal részletesen megtekinthető a váltópontok pontos helyének feltüntetésével együtt a http://www.rokauzok.hu/oldals/75 oldalon.

A PTE 24. Rókaűzők mezőnye hat hagyományos kategóriában versenyez majd:

B.0. (nulladik) kategória: középiskolák

B.1. (első) kategória: felsőoktatási intézmények

B.2. (második) kategória: amatőr futóklubok (pl. BSI futónagykövetek csapatai)

B.3. (harmadik) kategória: munkahelyek, cégek

B.4. (negyedik) kategória: nyílt, tetszőleges összeállítású csapatok részére

Ezekben a kategóriákban egy váltó 12 futóból áll. A különböző nehézségű szakaszok közül a négy könnyebbet nők, a nyolc nehezebbet férfiak futják.

Szintén hagyományos az A kategória 4 fős csapatok (egy nő és három férfi) részére. Itt fejenként átlagosan egy félmaratoni táv lefutása a feladat.

Annak érdekében, hogy a verseny ne nyúljon el túlságosan hosszúra, hogy minél kisebb legyen a forgalom zavarása, az útvonalon újraindítási pontok találhatók. Ezek közül a nézők és a sajtó számára az abaligeti (10 óra 50 perc) és a gödrei (14 óra 10 perc) helyszínt ajánljuk megtekintésre, ahol csaknem a teljes mezőny és nagyszámú szurkoló is jelen van.

A verseny rendezői elkötelezettek a természet- és környezetvédelem területén, ezért Pécstől Orfűig a mezőny az új kerékpárutat használja, illetve a lehető legkisebb károsanyag kibocsátást a Toyota Full Hybrid kísérő autói biztosítják.

A profi időmérést a ChampionChip világhírű rendszerével az EvoChip Hungary végzi, amely az azonnali eredményhirdetés lehetőségét biztosítja. Továbbá lehetővé teszi minden szakaszon a legjobb futó kiválasztását és az Álomcsapat kihirdetését. A rendszer segítségével azonnali sms üzenetet küldünk a teljesített szakaszok időeredményéről, így a csapatkapitányok végig figyelemmel kísérhetik csapatukat.

Idén újra meghirdettük a „Falkaversenyt”. Egy „rókafalkát” három, azonos településről érkező csapat alkot, melyekből legalább az egyiknek középiskolásnak kell lennie! Tavaly a Kaposvári 1. Falka győzött és idén is meg kívánja védeni ezt a címét, bár nem lesz könnyű dolga, hiszen Kaposvár és Pécs további két-két falkával is nagyon feni a fogát a győzelemre!

Az idei verseny különlegessége, hogy a pécsi rajt lehetővé teszi, hogy a csapatok „meglátogassák” a névadó főtámogató tíz kara közül szinte valamennyi kampuszát a rektori hivataltól indulva. A mezőnyt a verseny fővédnöke, dr. Miseta Attila, a PTE rektora indítja.

A verseny névadó fő támogatója:

Pécsi Tudományegyetem

A verseny kiemelt támogatói:

INTERSPORT

Kaposvár Megyei Jogú Város

Pécs Megyei Jogú Város

Kaposvári Egyetem

A verseny fő támogatói:

Magyar Cukor Zrt. \* HIGH5 \* KOMÉTA \*Koto Autóház Kaposvár – TOYOTA \* Moments \* Mecsekerdő Zrt.

A verseny szakmai partnerei és támogatói:

Kaposvári Sportközpont és Sportiskola \* PTE Sportiroda \* MEFS \*  
Pécsi Testkultúra Közhasznú Egyesület \* Fitt Bike SE \*

Sántos, Szentbalázs, Gödre, Baranyaszentgyörgy, Tormás, Hetvehely, Abaliget, Orfű

Tisztelettel kérem a sajtó munkatársait, hogy tájékoztassák olvasóikat, nézőiket, hallgatóikat az eseményről minél részletesebben. Bármilyen kérdés esetén keressenek!

Köszönettel:

Péter Attila

Versenyigazgató

30-6452794, petiatti@gmail.com